«Ватаным Татарстан»

// Җәмгыять

Баш та тарталар, урлыйлар да

***//***

***Лилия НУРМӨХӘММӘТОВА***

***//***

**Күп балалы гаиләләргә бушлай бирелә торган җирләрдән баш тартучылар, шул ук вакытта су­саклагыч һәм урман зонасына кергән җирләрне үзләштерүчеләр бар. Бу хакта Министрлар Кабинетында узган киңәшмә барышында әйттеләр.**

Өч һәм аннан да күп баласы булган гаиләләргә бушлай җир ки­шәрлеге бирү турында закон кабул ителгәннән соң республикада яшәү­че 20545 гаиләдән гариза кергән. Җир һәм мөлкәт мөнәсәбәтләре министры Азат Хамаев сүзләреннән кү­ренгәнчә, бирелергә тиешле 22 мең­нән артык җир кишәрлеге кадастр исәбенә куелган. 17 меңләп гаилә йорт салу өчен урын алган инде. Тик араларында тәкъдим ителгән җир­дән баш тартучылар да юк түгел. Рес­публикада шундый 1043 гаилә бар. Законда язылганча, күрсәтелгән җир­­ләрдән 3 тапкыр баш тарткан очракта гаилә исемлектән төшеп кала.

(Мондый гаиләләр кабат гариза язып, исемлеккә керә ала. Аларның җир алырга хокуклары югалмый. Законда шулай язылган.) Министр сүз­лә­реннән күренгәнчә, баш тар­тучылар­ның төп сәбәбе – йорт салу өчен урынны район үзәгеннән яки шәһәрдән аласылары килә. Әмма кайбер урында мондый җирләр юк.

Алдагы киңәшмәләрдә Казан һәм Чаллы шәһәрләрендә хәлнең аеруча катлаулы булуын әйткәннәр иде. Чаллыда инде хәл итү юллары табылган. Шул исәптән башкалада яшәү­челәргә дә Биектау районының Каймар авылы яныннан ки­шәрлекләр бирә башладылар. Биредә 2 меңләп йорт салу өчен урын әзер. Бу уңайдан 3900 гаиләне чакырган булганнар. Шуның яртысыннан артыгы баш тарткан. Күпче­легенең Лаеш районы Сокуры авылыннан аласы килә. Әлеге уңайдан эшләр бара. Тик шулай да казанлыларны җирле итү өчен башка мөмкинлекләрне дә файдаланырга кирәк икән әле.

Җир проблемасын дәвам итеп, Азат Хамаев, республикада коммерция максатыннан төрле юллар белән җир ки­шәрлеге рәсмиләштерергә те­ләүчеләр барлыгы хакында да сөйләде. Дәүләт теркәве, кадастр һәм картография федераль хезмәтенең Татарстан Рес­публикасы буенча идарәсенең коллегия утырышында тәҗ­рибәле кадастр инженерлары һәм юристлар катнашында исәпкә алынмаган дәүләт җир­ләрен үзләштерү очраклары барлыгын әйткәннәр иде. Кадастр һәм картография идарә­се җитәкчесе Ленара Мозаффарова бу уңайдан чаң сукты. “Документлары тәртиптә, аларга бернинди дәгъва белдерә торган түгел”, – диде ул. Президенттан ярдәм сорады. Санаулы ай эчендә махсус эшче төркем булдырып, җирләр язмышын өйрәнгәннәр.

Базар бәясе шактый кыйм­мәт булган Казан һәм башкалага якын районнардагы җир хәлләрен тикшергәннәр. Эшче төркемнең төп максаты – ху­җасыз җир кишәрлекләрен табып, исәпкә куярга һәм шуннан соң аны муниципалитетлар карамагына тапшырырга.

– Исәпкә алынмаган ки­шәр­лекләр Казан шәһәрендә һәм 6 шәһәр яны районнарында барлыгы ачыкланды. Мондый мәйданнар 3 мең гектар чамасы. Шуның 1 меңе Казан шәһәрендә, – ди министр Азат Хамаев.